新古典芭蕾舞

新古典芭蕾舞係古典芭蕾舞嘅一個分枝，起源自廿世紀早期，有以下嘅特色：
喺藝術特色上，新古典芭蕾舞技巧上跟從古典芭蕾舞，都係用返嗰柞古典技巧同舞步為主，特徵係喺速度上提高咗、開始冇噉講求對稱性、而且服裝同舞台設計明顯低調咗。
喺配樂上，新古典芭蕾舞比較鍾意用新古典樂－好似係史特拉雲斯基同阿爾伯特·魯塞爾等作曲家作嘅曲。
喺敘事性上，新古典芭蕾舞嫌傳統古典同浪漫芭蕾舞嗰啲故仔太長太唚，好多時會用短、用一兩句句子就可以總括嘅故仔，而有啲新古典芭蕾舞劇甚至乎完全冇故仔，成為所謂嘅抽象芭蕾舞－用芭蕾舞嘅舞步表達一啲抽象概念。

美國大師級芭蕾舞編舞師佐治·巴倫錢係新古典芭蕾舞嘅先驅。佢喺 1928 年創作咗《阿波羅》呢套俾人認為係史上第一齣新古典芭蕾舞劇嘅作品，呢齣芭蕾舞劇故仔講述希臘神話入面嘅音樂之神阿波羅同三個繆思相遇，並且受到佢哋啟發－《阿波羅》個故仔同《天鵝湖》嗰個比起上嚟就顯得好簡單。當時，巴倫錢嘅作品引起咗芭蕾舞界巨大嘅迴響，吸引到好多人仿傚。喺巴倫錢之後，新古典芭蕾舞仲出咗第啲出名嘅編舞師，好似係英國編舞師 Frederick Ashton 噉，就編寫咗《交響獨舞》呢個出名嘅作品－新古典芭蕾舞成咗芭蕾舞當中獨樹一幟嘅一個分枝。

芭蕾舞
芭蕾舞史
古典芭蕾舞

攷

參考書 
Anderson, Jack (1992). Ballet & Modern Dance: A Concise History (2nd ed.). Princeton, NJ: Princeton Book Company, Publishers. ISBN 0-87127-172-9.
Bland, Alexander (1976). A History of Ballet and Dance in the Western World. New York: Praeger Publishers. ISBN 0-275-53740-4.
Chantrell, Glynnis, ed. (2002). The Oxford Essential Dictionary of Word Histories. New York: Berkley Books. ISBN 0-425-19098-6.
Lee, Carol (2002). Ballet In Western Culture: A History of its Origins and Evolution. New York: Routledge. ISBN 0-415-94256-X.

拎 
Neoclassical ballet. Ballet Arizona.

芭蕾舞